འཆམ་ཞེས་པ་ནི་དམིགས་བསལ་གྱི་དགོན་སྡེའི་ནང་འཁྲབ་སྟོན་བྱ་བའི་རྣམ་གྲངས་ཤིག་སྟེ།དེ་ནི་སྔར་སྟོན་པ་ཤཱཀྱ་ཐུབ་པས་གསང་སྔགས་ཀྱི་ཆོས་འཁོར་བསྐོར་བའི་སྐབས་སུ་གསང་སྔགས་ཀྱི་ནང་དོན་དང་མཐུན་པའི་སྐུའི་བཀོད་པ་སྣ་ཚོགས་སྐུ་བརྙན་དུ་བྱས་པ་དང་།རི་མོར་བྲིས་པ།ཞལ་འབག་ཏུ་བཞེངས་ནས་རིས་མེད་གྲུབ་མཐའ་སོ་སོས་གསང་སྔགས་ཀྱི་དཀྱིལ་འཁོར་སྒྲུབ་མཆོད་དུ་ཕྱག་བཞེས་མཛད་དེ།སྒྲུབ་མཆོད་དེ་དག་གི་སྐབས་དང་ཡང་ན་སྒྲུབ་མཆོད་དེ་དག་མཇུག་སྒྲིལ་བའི་མཚམས་སུ་ཞི་ཁྲོའི་ལྷ་ཚོགས་རྣམས་ཀྱི་ཆས་སུ་ཞུགས་ནས་སྦྱིན་སྲེག་བླུགས་པ་དང་།ལྕགས་མཁར་སྲེག་པ།གཏོར་ཟོར་འཕེན་པ་བཅས་ཀྱི་སྐབས་སུ་གསང་སྔགས་ཀྱི་ཆོ་གའི་འགྲོས་དང་བསྟུན་པའི་རྔ་རྡུང་།སྦུབ་དཀྲོལ།དུང་ཆེན་འབུད་པ་སོགས་རོལ་མོ་དཀྲོལ་ཐོག་འདོན་པའི་ཚིག་དང་རྟ་དབྱངས་འགལ་མེད་ཀྱི་ཐོག་ནས་འཆམས་པ་ཞིག་ཡིན་ཞིང་།ལྟད་མོ་བ་རྣམས་ནས་བྱིན་རླབས་ཞུ་བའི་དམིགས་པ་བཅིངས་ལ།འཆམས་པ་པོས་ཀྱང་བྱིན་རླབས་སྩོལ་བའི་དམིགས་པ་འཆང་གི་ཡོད།དེའི་དམིགས་ཡུལ་ནི་ཆོས་ལུགས་ཀྱི་ཆོ་ག་འདི་བརྒྱུད་ནས་སངས་རྒྱས་ཀྱི་བསྟན་དགྲ་དང་སེམས་ཅན་གྱི་སྤྱི་དགྲ་བསྒྲལ་པ་ཡིན་ལ།དེ་ནི་གཏོར་ཟོར་འཕེན་པའི་སྐབས་ཀྱི་འདོན་པ་ལས།དེ་རིང་གི་གཏོར་འདི་ནམ་མཁའི་ལྷ་ལ་མི་འཕེན།ས་གཞིའི་ཀླུ་ལ་མི་འཕེན།།བར་སྣང་གཉན་ལ་མི་འཕེན།སངས་རྒྱས་ཀྱི་བསྟན་དགྲ།སེམས་ཅན་གྱི་སྤྱི་དགྲ་དེར་འཕེན་པ་ཡིན་ཞེས་པ་ལས་ཀྱང་ཤེས་ཐུབ།